Paterna

Paterna é un municipio da Comunidade Valenciana, pertencente á provincia de Valencia. Está situado ao noroeste da comarca da Horta Oest a 5 km ao noroeste da capital, Valencia, e na beira esquerda do río Turia. O 1 de xaneiro de 2008 tiña 61.941 habitantes, sendo a 11ª cidade por número de habitantes do país.

 Xeografía 
miniatura|290px|dereita|Bosque da Vallesa
miniatura|290px|dereita|A Casa do Concello
miniatura|290px|dereita|Espazo Cultural La Cova Gran. Anfiteatro.

O seu clima é clima mediterráneo árido cunhas precipitacións de 250 mm ao ano e unhas temperaturas que oscilan entre os 12 °C de xaneiro e os 27 °C de xullo, alcanzándose tódolos veráns máximas por encima dos 35 °C.

Pódese acceder a esta localidade a través da liña 1 de Metro de Valencia.

 Barrios e pedanías 
Os núcleos de poboación do municipio son:

 Paterna (barrios de Alborgí, Campament e Santa Rita)
 La Canyada
 La Coma
 Creu de Gràcia
 Terramelar

 Demografía 
Paterna tiña arredor de 3.505 habitantes en 1900. A creación do Polígono Font del Gerro favoreceu a inmigración entre os anos 1950 e 1970 nos que Paterna experimentou un importante troco social e urbanístico, chegándose a triplicar a poboación.

O crecemento actual da poboación débese á creación de novas zonas residenciais e á expansión das zonas industriais no termo municipal. En decembro de 2007, o número de habitantes era de 59.043 (29.454 mulleres e 29.589 homes)

A poboación flotante nas zonas residenciais calcúlase en torno aos 16.000 habitantes, e nas zonas industriais calcúlase en torno a 15.250 persoas.

 Evolución demográfica1900  1910  1920  1930  1940  1950  1960  1970  1981  1991  2000  2005  2006  2007  2008 3.509  3.781  5.042  6.353  10.008  11.724  16.951  22.944  34.425  42.855  47.498  54.560  57.343  59.043  61.941

 Estatística demográfica 2004 
 Ritmo de crecemento medio anual da poboación 2000-2004: 1,9 %
 Variación poboación 2000-2004: 7,7%

 Inmigración por continentes en Paterna Lugar  Total  %  Europa  965  44,8  África  414  19,2  América  663  30,8 Asia  108  5,0 Oceanía  3  0,1 Total  2.153  4,6

 Poboación por núcleos urbanos Núcleo  Homes  Mulleres  Total  Casco Urbano  17.965  17.983  35.948  La Canyada  5.316  5.179  10.495  La Coma  2.758  2.816  5.574  Valterna  1.591  1.509  3.100 Terramelar  1.307  1.358  2.665  Creu de Gràcia  58  66  124  Total  28.995  28.911  57.906 

 Economía 
O sector servizos representa o 56% da actividade económica global do municipio. A industria representa o 33,2%, a construción o 9,8% e a agricultura o 1%.

Paterna enclávase nunha das áreas industriais máis importantes do sur de Europa. No termo municipal atópase: o Polígono Industrial Fonte del Gerro, o Polígono Industrial da estrada de Ademuz, a cidade dos negocios Táctica e o Parque Tecnolóxico de Valencia.

A produción industrial é moi diversificada: alimentación, téxtil, madeira, pel, metal, químicas, plástico, transporte, electricidade...

 Estatística económica 2004 
 Nivel económico: 7
 Oficinas bancarias: 37
 Actividades industriais: 1.101
 Supermercados: 15
 Centros comerciais: 2
 Índice industrial: 223
 Índice comercial: 144

 Cerámica de Paterna 
Na Idade Media e o Renacemento, Paterna foi un dos principais centros produtores de cerámica da península competindo con notábeis centros como Teruel ou Manises, chegando a distribuírse por todo o Mediterráneo. Son coñecidas as cerámicas como pratos, escudelas, botes de farmacia pintadas en azul e dourado e as decoradas en verde e manganeso. Os motivos son moi variados: figuras humanas, de animais, vexetais ou heráldicas.

O socarrat (século XV) é a peza máis característica da cerámica paterneira. Trátase de pezas de barro cocido de forma rectangular que se utilizaban para a decoración dos palacios e mansións, en especial de beirados e teitos. Unha nutrida mostra exponse no Museo de Cerámica de Paterna, que se encarga, de xestionar o préstamo de pezas a outros museos e exposicións. Actualmente exhíbense pezas de cerámica de Paterna no Museo Arqueolóxico Nacional (Madrid) e noutros de Valencia, Barcelona, París, Londres ou Nova York.

 Gastronomía 
Ademais da gastronomía típica da zona de Valencia: paella, arroces e verduras, destaca o cachap: doce follado recheo dunha crema especial típica de Paterna.

 Lugares de interese 
 Torre de Paterna: De orixe árabe, utilizábase como elemento defensivo da poboación debido á súa localización estratéxica e a excelente visibilidade da contorna. Cunha forma troncocónica ten unha altura de 19,5 m e entre 12,7 e 9,6 m de diámetro.
 Pazo dos Condes de Villapaterna: Pazo señorial construído polos condes de Villapaterna en 1760. En 1983 foi adquirido polo concello que instalou alí a casa consistorial.
 O Calvario: Constituído por unha terraza con vistas ao río Turia, á horta e ás poboacións próximas na que se sitúa o reloxo da vila. No pasado, estivo ocupado polo Castelo de Paterna, derruído no século XVIII.
 Museo de Cerámica: Situado na praza do Pobo, na antiga casa consistorial, alberga unha das coleccións de cerámica máis importantes da Comunidade Valenciana.
 Igrexa de Sant Pere: Construída no século XIV no lugar que ocupaba a mesquita. Foi remodelada no século XVIII.
 Gran Teatro Antonio Ferrandis: Construído a finais dos anos 20, foi un lugar de lecer utilizado polos paterneiros durante décadas. Foi adquirido polo Concello e no ano 2000 foi inaugurado co nome do ilustre actor de Paterna, Antonio Ferrandis Monrabal, acollendo un nutrido programa cultural de teatro, música e exposicións.
 Café Teatro Capri: Construído en 1924, foi adquirido polo concello en 1998, remodelado e inaugurado de novo no ano 2000. Actualmente acolle diversos actos culturais.
 Espazo Cultural La Cova Gran: Formado por un anfiteatro e a biblioteca central englóbase no Parque da Torre e as Coves.
 Espazo Cultural Coves del Bata: Alberga exposicións de arte nun espazo emblemático e histórico como son as covas.
 Molins de Paterna: Muíños construídos na idade media para aproveitar a forza da auga que pasaba pola canle de Montcada nas producións fariñeiras, arroceiras e téxtiles. Foi a partir do século XIX cando se produciu a súa expansión facendo que Paterna se convertese a finais do século XIX na maior produtora de fariña de Valencia. Posteriormente, os avances tecnolóxicos en electricidade, a industrialización e a maior urbanización da horta supuxeron o progresivo abandono destes muíños. Actualmente proxéctase un complexo hoteleiro e de lecer.
 Parque Natural do Río Turia: A paraxe natural máis importante de Paterna é o bosque da Vallesa, situado en torno ao río Turia. Está formado por unha grande extensión que alberga unha abundante poboación de piñeiros e matos integrado polas típicas asociacións do bosque mediterráneo sobre substrato calcario como timón, romeu, carrasca, lentisco, coscoxa, aliaga etc.
 Cidade Deportiva do Valencia CF.
 Observatorio da Universitat de Valencia.
 Parque Científico do Campus Burjassot-Paterna

En maio de 2000 a cidade de Paterna adquiriu a categoría de Municipio de Interese Turístico pola Generalitat Valenciana.

 Véxase tamén 
 Ligazóns externas 
 Páxina web do Ajuntament de Paterna
 Noticias, eventos e actos de Paterna en Hortanoticias.com, xornal dixital da Horta 
 Blog de Paterna
 Policía Local Paterna 
 Axencia de Desenvolvemento Local
 Web de Turismo de Paterna realizada pola Axencia Valenciana de Turismo
 Oficina Virtual do Ajuntament de Paterna
 Páxina web da emisora de radio, Paterna Radio

Categoría:Cidades da Comunidade Valenciana
Categoría:Concellos da provincia de Valencia
Categoría:Área metropolitana de Valencia